Лъэхъэнэхэм я нэхъ IэфI
Сабийхэр хъумэным и дунейпсо махуэр Iэтауэ щагъэлъэпIащ ди республикэм и щIыпIэ куэдым. Махуэшхуэм епха гуфIэгъуэ дауэдапщэхэр щекIуэкIащ КъБР-м ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и министерствэм и нэIэм щIэту лажьэ «Нэмыс» республикэ центрым.
Махуэшхуэм хэтащ КъБР-м и Парламентым и депутатхэр, КъБР-м и Iэтащхьэм Сабийхэм я хуитыныгъэхэмкIэ и уполномоченнэ Iуэгъуз Светланэ, Iуэху дахэр къызэзыгъэпэща министерствэм и лIыкIуэхэр, республикэм и еджапIэ нэхъыщхьэхэм я студентхэр. Ахэри сабийхэри хэтащ абы къыщызэрагъэпэща гъэлъэгъуэныгъэм, центрым и гъэсэнхэм папщIэ зэхаша концертышхуэм.
ГуфIэгъуэр махуэ псокIэ екIуэкIащ. Пщыхьэщхьэм сабийхэм къыхуащтащ гуфIэгъуэ Iэнэ, IэфIыкIэрэ пхъэщхьэмыщхьэ зэмылIэужьыгъуэхэмкIэ гъэнщIауэ. КъыкIэлъыкIуэу яублащ махуэшхуэ джэгу.
Апхуэдэ зэхуэс гуапэ щекIуэкIащ «Лэгъупыкъу» сабий центрми. Абы щыIэ ныбжьыщIэхэм хьэщIэу яхуэкIуат Налшык и Гуащэ театрыр. ЦIыкIухэм папщIэ артистхэм ягъэлъэгъуащ «ПыIэ плъыжь цIыкIу» таурыхь хьэлэмэтыр. Апхуэдэу центрым щекIуэкIащ зэпеуэ зэмылIэужьыгъуэхэр, сабийхэр хэтащ асфальтым тращIыхь сурэтхэмкIэ зэпеуэми.
«Лэгъупыкъум» зи узыншагъэр щезыгъэфIакIуэ сабийхэм пщыхьэщхьэм яхуэкIуащ «Балкария» Къэрал ансамблыр икIи концерт ирагъэплъащ.
ТАМБИЙ Линэ.
